PhDr. **Leo Pavlát** (\* 9. október 1950, Praha) je český židovský novinár, spisovateľ a diplomat, prvý a súčasný riaditeľ Židovského múzea v Prahe od jeho navrátenia židovskej obci (1994).

Život
-----

Leo Pavlát po vojne vyrastal s matkou, ktorá ako jediná z rodiny prežila pobyt v Osvienčime. Po základnej deväťročnej škole a Strednej všeobecnovzdelávacej škole (maturoval v roku 1969) vyštudoval Fakultu žurnalistiky Karlovej univerzity (promoval v odbore rozhlasové vysielanie v roku 1974, PhDr. v odbore história žurnalistiky získal roku 1976). 

Po roku 1968 mal problémy so Štátnou bezpečnosťou, najprv preto, lebo začal žiť ako žid, neskôr kvôli tomu, že sa oženil s Hanou Klímovou, dcérou známeho disidenta a spisovateľa Ivana Klímu. Po ročnej základnej vojenskej službe (1974-1975) pracoval v rokoch 1975-1990 ako odborný redaktor v umelecko-náučnej redakcii nakladateľstva Albatros. V rokoch 1990-1994 pôsobil na československom/českom veľvyslanectve v Izraeli v Tel Avive. Od roku 1994 je riaditeľom Židovského múzea v Prahe. Je ženatý, má dcéry Annu (1982) a Michaelu (1992). Hovorí niekoľkými jazykmi, napr. francúzsky, hebrejsky, anglicky. Jeho prvé diela tvorili preklady náboženských úvah a textov židovských autorov a diel so židovskou tematikou pre *Vestník Rady židovských náboženských obcí* a *Ročenky Rady židovských náboženských obcí*, neskôr začal písať vlastné knihy. Od konca roku 1994 pripravuje program pražskej židovskej obci *Šalom alejchem* a aj inak spolupracuje s Českým rozhlasom pri tvorbe náučných programov o židovských tradíciách, zvykoch a kultúre, predtým písal pravidelne fejtóny pre českú redakciu BBC (knižný výber z nich vyšiel pod názvom „Od Chanuky do Chanuky").

Na tému antisemitizmus a židovská tradícia publikuje v novinách (najmä Lidové noviny a Mladá fronta DNES), vystupuje v rozhlase a televízii a prednáša na rôznych fórach, výsledky tejto činnosti možno nájsť aj v niektorých zborníkoch.

Dielo
-----

**Knihy**

* *Tajemství knihy* (1982, rozšírené vydanie v roku 1988) - populárno náučná kniha pre mládež o histórii písma, knihy, tlače a nakladatelství Tajemství knihy
* *Osm světel* (1982, vyšlo v šiestich jazykoch; česky 1987 ako samizdat, 1992 a 2007 v rozšírenej podobe) - prerozprávanie tradičných židovských príbehov a bájok
* *Příběhy z Bible* (1991, časť *Starý zákon*, *Nový zákon* spracovala Zuzana Holasová) - prerozprávanie biblických príbehov
* *Pomsta čarodějky Simy* (1991) - dve rozprávky
* *Židé - dějiny a kultura* (1997, doplnené vydanie v roku 2005, autor kapitol *Antisemitismus - nejsetrvalejší zášť v dějinách lidstva* a *Židovské tradice a zvyky*, spolu s Alexandrom Putíkom)
* *Od Chanuky do Chanuky* (2005) - výber z fejtónov pre českú verziu BBC

**Štúdie**

* *Židovská tematika v českých školách* (1998, studie pro Americký židovský výbor)

Referencie
----------

1. 1 2    *Nemluvíme jen o minulosti* [online]. Prague leaders magazine, [cit. 2008-02-27]. Dostupné online.
2. ↑   *PhDr. Leo Pavlát ředitel Židovského muzea v Praze* [online]. Pozitivní noviny, [cit. 2007-10-13]. Dostupné online.

Zdroj
-----

*Tento článok je čiastočný alebo úplný preklad článku Leo Pavlát na českej Wikipédii.*

Autoritné údaje: * abART: 29255
* BnF: 120444726
* ISNI: 0000 0001 0877 5650
* LCCN: n85275589
* NK ČR: jk01092068
* VIAF: 21132396
* WorldCat: lccn-n85275589